曾几
赠空上人
我搴空门秀，得之古疏山。
斯人器玉壶，中有宝月寒。
四壁澹相对，安身一蒲团。
玲珑六窗静，竟日心猿閒。
时从禅那起，游戏于笔端。
当其参寻时，恣意云水间。
松风漱齿颊，萝月入肺肝。
政使不学诗。已见诗一斑。
况复用心苦，俗氛何由干。
今晨出数篇，秀色若可餐。
清妍梅著雪，圆美珠走盘。
乃知心镜中，万象纷往还。
皆吾所现物，摹写初不难。
谁能效我辈，造语出险艰。
请师賸汲古，净洗蔬肠酸。
坐令韩退之，收敛加巾冠。